โรงจำนำรัฐตุนเงิน500ล้าน
โรงรับจำนำรัฐรับมือช่วงสงกรานต์-เปิดเทอม เตรียมวงเงิน 500 ล้าน ดอกเบี้ยต่ำสุด 3% ต่อปี
1 เม.ย. 2560

โรงรับจำนำรัฐรับมือช่วงสงกรานต์-เปิดเทอม เตรียมวงเงิน 500 ล้าน ดอกเบี้ยต่ำสุด 3% ต่อปีนายมานะ เกลี้ยงทอง ผู้อำนวยการสำนักงานธนานุเคราะห์ (โรงรับจำนำของรัฐ) เปิดเผยว่า ในช่วงเทศกาลสงกรานต์ และระยะเวลาใกล้เปิดเทอมในเดือน พ.ค.นี้ โรงรับจำนำของรัฐได้เตรียมเงินไว้จำนวน 500 ล้านบาท เพื่อรองรับการให้บริการประชาชน เป็นการช่วยบรรเทาความเดือดร้อนและความจำเป็นที่จะต้องใช้เงินในช่วงดังกล่าว โดยคาดว่าจะมีการเข้ามาใช้บริการโรงรับจำนำของรัฐเพิ่มขึ้น 10-20% จากช่วงเวลาปกติ แต่ก็ถือว่าลดน้อยกว่าช่วงที่ผ่านมา เนื่องจากประชาชนมีทางเลือกในการเข้าถึงช่องทางการเงินอื่นๆ มากขึ้น เช่น สินเชื่อส่วนบุคคล บัตรกดเงินสด และบัตรเครดิต เป็นต้นอย่างไรก็ตาม โรงรับจำนำยังคงอัตราดอกเบี้ยรับจำนำในระดับเดิม โดยวงเงินรับจำนำที่มีเงินต้นไม่เกิน 5,000 บาท คิดอัตราดอกเบี้ย 0.25% ต่อเดือน หรือคิดเป็น 3% ต่อปี วงเงิน 5001-1 หมื่นบาท คิดอัตราดอกเบี้ย 0.75% ต่อเดือน หรือคิดเป็น 9% ต่อปี วงเงิน 1-2 หมื่นบาท อัตราดอกเบี้ย 1% ต่อเดือน หรือ 12% ต่อปี และวงเงิน 2 หมื่น -1 แสนบาท คิดอัตราดอกเบี้ย 1.25% ต่อเดือน หรือ 15% ต่อปีนอกจากนี้ ในช่วงประมาณเดือน มิ.ย.นี้ สำนักงานเตรียมที่จะเสนอ คณะกรรมการ (บอร์ด) เพื่อพิจารณาออกโปรโมชั่นอัตราดอกเบี้ย หรือขยายระยะเวลาออกไป เนื่องจากในเดือน มิ.ย.จะเป็นช่วงการเปิดเทอมในระดับอุดมศึกษา ซึ่งจะมีนักศึกษาระดับปริญญาตรีมีความต้องการใช้เงินมากกว่าเด็กชั้นประถมที่รัฐบาลมีงบประมาณช่วยเหลือให้เรียนฟรี"ช่วงเทศกาลสงกรานต์นั้น ส่วนใหญ่จะมีการมาไถ่ถอนสินทรัพย์ออกไป เพื่อนำไปสวมใส่กลับบ้านในต่างจังหวัด และหลังจากนั้นเมื่อเดินทางกลับมาหลังจากเทศสงกรานต์แล้ว ก็จะมีการนำสินทรัพย์มาจำนำเหมือนเดิม" นายมานะ กล่าวด้านสำนักงานสถานธนานุบาล กรุงเทพ มหานคร (โรงรับจำนำ กทม.) ได้มีการจัดโครงการลดดอกเบี้ย เพื่อบรรเทาความเดือดร้อน และให้ความช่วยเหลือ ผู้ปกครอง ด้วยการคิดอัตราดอกเบี้ย 0.50% ต่อเดือน เริ่มโครงการลดดอกเบี้ย ระหว่างวันที่ 1 เม.ย.-31 พ.ค. 2560 รวมระยะเวลา 2 เดือน โดยกำหนดวงเงินให้รายละไม่เกิน 7 หมื่นบาท โดยจะต้องนำเอกสาร แสดงความเป็นนักเรียน นิสิต นักศึกษา หรือผู้ปกครองมาแสดงด้วย